**Tervetuloa Kangasalan mielenterveys- ja päihdepalvelujen Nuorisopoliklinikan hoitoon.**

**KÄYTÄNNÖN OHJEITA HOITOON LIITTYEN**

**Yhteydenotot ja peruutukset**

 Toimistossa vastataan puheluihin klo 8.00-15.00, puhelimeen ei voi jättää

ääniviestiä tai lähettää tekstiviestiä. Työntekijöiden puhelinaika ilman ajanvarausta (lääkäreitä lukuun ottamatta) on päivittäin 12.15. -12.45. Mikäli aika perutaan Nuorisopoliklinikalta käsin, työntekijä ottaa yhteyttä tai lähettää uuden ajan postitse. Ilmoitathan sihteerille tai omalle työntekijälle muuttuneista yhteystiedoista.

Voit perua ajan joko puhelimitse sihteerin kautta tai lääkäreitä lukuun ottamatta myös suoraan työntekijälle. Oman työntekijäsi puhelinnumeron löydät osoitteesta <https://www.kangasala.fi/nuorisopoliklinikka> . Hoitoon liittyvät kysymykset välitetään lääkäreille hoitavan työntekijän kautta, minkä jälkeen hoitava työntekijä tai lääkäri on yhteydessä potilaaseen.

**Reseptiasiat**

Lääkeuusintapyynnöt voi tehdä sihteerille, työntekijälle tai Omakannassa <https://www.kanta.fi/> . Uusintapyyntö käsitellään viimeistään 8 päivän aikana. On sujuvinta, että hoidosta vastaava lääkäri uusii reseptit.

**Laboratorioon ohjaus**

Varsin monien potilaiden tutkimuksiin ja hoitoon kuuluu laboratoriokokeita, osalla jatkuvanakin seurantana. Laboratoriokokeet ovat tärkeitä esimerkiksi silloin, kun pohditaan mielialaoireiden ja keskittymisvaikeuksien taustatekijöitä. On myös tilanteita, joissa Kela edellyttää seurantaa osana hyvää hoitoa. Myös moni lääkitys vaatii laboratorioseurantaa. Laboratorioon ohjauksesta keskustellaan yleensä käyntien yhteydessä tai potilas ohjataan laboratorioon jo lähetteen käsittelyn alkuvaiheessa, jolloin informoimme asiasta kirjallisesti tai puhelimitse. Paastoa vaativista kokeista informoimme erikseen.  Laboratoriokokeista tyypillisimmät ovat esim. verikokeet tai huumausaineseulat.

Laboratoriossa tulee olla mukana henkilökortti tunnistautumista varten. Huumeseuloissa edellytetään kuvallinen henkilökortti (joko nuoren oma tai huoltajan saattamana myös huoltajan henkilökortti) Ajanvarauksen voi tehdä netissä osoitteessa <https://www.fimlab.fi/> tai puhelimitse Fimlabin ajanvarausnumerosta (010 808 515 arkisin klo 7-18). Valvottu huumeseulan näytteenotto onnistuu mm. Kangasalan keskusterveysasemalla, mutta ei alueemme pienemmissä näytteenottopaikoissa. On hyvä olla etukäteen sovittuna, miten saat tiedon lääkärin arvioitua vastaukset. Usein tämä voidaan hoitaa puhelimitse hoidossa mukana olevan työntekijän kautta.

**Maksut**

Käynnit ovat asiakkaille maksuttomia.  Muun paitsi sairauslomaa koskevan lääkärin lausunnon hinta on 50,80 €. Perumattomasta ja käyttämättä jätetystä tai saman päivän aikana ilman perusteltua syytä peruutetusta lääkärin ajasta peritään 50,80€ maksu.

**Potilaan läheiset**

Läheisesi ovat tervetulleita käynneille ja olisi usein hyvä, että läheisiä olisi mukana jo hoidon alkuvaiheessa. Päätät kuitenkin itse, haluatko läheisiä mukaan. Emme myöskään voi antaa tietoa hoidostasi kenellekään läheiselle ilman lupaasi. Jos omaisesi on huolissaan voinnistasi, on aina mahdollista soittaa ja kertoa asiasta meille tai kiireellisissä tilanteissa terveyskeskuksen päivystykseen. Tällainen tilanne on harvinainen, mutta voi tulla esimerkiksi vaikeasta psykoosisairaudesta kärsivän potilaan kohdalla.

Teemme yhteistyötä Mielenterveysomaiset Pirkanmaa FinFamin kanssa. Omaisneuvontaan on mahdollista varata aika myös suoraan aikuispoliklinikalle. Yhteystiedot saat poliklinikalta. Lisätietoja muusta FinFamin toiminnasta saat ositteesta <https://www.finfamipirkanmaa.fi/>.

Perheen ja vanhempien huomioiminen kuuluu nuoren hyvään hoitoon. Yksinkertaisimmillaan tämä voi olla perheen asioista keskustelua ja vanhempien sekä muiden perheenjäsenten tapaamisia, mutta on myös tähän suunniteltujen erityisten menetelmien kuten Toimiva lapsi & perhe-toimintamallin toteuttamista <https://www.mielenterveysseura.fi/fi/kehitt%C3%A4mistoiminta/lapset-ja-nuoret/toimiva-lapsi-perhe-ty%C3%B6>.

**Yleistä hoitoon liittyen**

Hoito alkaa yleensä tutkimusjaksolla. On tilanteita, joissa yksi arviointikäynti riittää, mutta yhtä hyvin tutkimusjakson voi sisältyä useita käyntejä. Työskentelemme pääasiassa työparein, jolloin jokaisella potilaalla on oma työntekijä ja hoidosta vastaava lääkäri. Työryhmässämme työskentelee sihteereitä, sairaanhoitajia, ohjaaja, sosiaalityöntekijä, psykologi ja lääkäreitä.  Käynnillä saattaa olla mukana opiskelija.

Pyrimme arvioimaan tilanteesi mahdollisimman hyvin ja tavoitteena on, että meille syntyisi yhteinen ymmärrys sairaudestasi ja siihen vaikuttavista tekijöistä. Tämän jälkeen suunnittelemme hoidon yhteistyössä sinun ja halutessasi läheistesi kanssa. Hoito on määräaikainen lukuun ottamatta vaikeimpia psykoottistasoisia häiriöitä.

Hoidossa on tärkeä hyödyntää myös muita sidosryhmiä kuten esim. kaupungin sosiaalipalveluja tai opiskelijaterveydenhuoltoa.

Psykiatrisen erikoissairaanhoidon sairaalapalvelut tuottaa Pirkanmaan sairaanhoitopiiri.

 Pyydämme ystävällisesti tulemaan käynneille ilman hajusteita, kiitos**.**

Otamme mielellämme vastaan palautetta, jota voit antaa suoraan käyntien yhteydessä tai virallisempaa reittiä esimerkiksi muistutusmenettelyn kautta. <https://www.kangasala.fi/sosiaali-ja-terveyspalvelut/asiakkaan-oikeudet-ja-vaikutusmahdollisuudet/>

Lisätietoa psykiatrista- ja päihdesairauksista saat parhaiten osoitteesta <https://www.mielenterveystalo.fi/>.